20061223

P6_TA(2006)0570

Esitys Euroopan unionin yleiseksi talousarvioksi varainhoitovuodeksi 2007 (kaikki pääluokat)

Euroopan parlamentin päätöslauselma neuvoston muuttamasta esityksestä Euroopan unionin yleiseksi talousarvioksi varainhoitovuodeksi 2007 (kaikki pääluokat) (15637/2006 — C6-0442/2006 — 2006/2018(BUD) — 2006/2018B(BUD)) ja oikaisukirjelmistä N:o 1/2007 (SEC(2006)0762), 2/2007 (13886/2006 — C6-0341/2006) ja 3/2007 (15636/2006 — C6-0443/2006) esitykseen Euroopan unionin yleiseksi talousarvioksi varainhoitovuodeksi 2007

Euroopan parlamentti, joka

- ottaa huomioon EY:n perustamissopimuksen 272 artiklan ja Euratomin perustamissopimuksen 177 artiklan,

- ottaa huomioon Euroopan yhteisöjen omista varoista 29. syyskuuta 2000 tehdyn neuvoston päätöksen 2000/597/EY, Euratom [1],

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [2],

- ottaa huomioon talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen [3],

- ottaa huomioon talousarviota koskevasta kurinalaisuudesta ja talousarviomenettelyn parantamisesta 6. toukokuuta 1999 tehdyn Euroopan parlamentin, neuvoston ja komission välisen toimielinten sopimuksen [4],

- ottaa huomioon neuvoston 14. heinäkuuta 2006 hyväksymän esityksen Euroopan unionin yleiseksi talousarvioksi varainhoitovuodeksi 2007 (C6-0299/2006),

- ottaa huomioon 26. lokakuuta 2006 antamansa päätöslauselman esityksestä Euroopan unionin yleiseksi talousarvioksi varainhoitovuodeksi 2007 (C6-0299/2006) ja oikaisukirjelmästä N:o 1/2007 (SEC(2006)0762) esitykseen Euroopan unionin yleiseksi talousarvioksi varainhoitovuodeksi 2007, Pääluokka III — Komissio [5],

- ottaa huomioon 26. lokakuuta 2006 antamansa päätöslauselman esityksestä Euroopan unionin yleiseksi talousarvioksi varainhoitovuodeksi 2007, Pääluokka I — Parlamentti, Pääluokka II — Neuvosto, Pääluokka IV — Tuomioistuin, Pääluokka V — Tilintarkastustuomioistuin, Pääluokka VI — Talous- ja sosiaalikomitea, Pääluokka VII — Alueiden komitea, Pääluokka VIII (A) — Oikeusasiamies, Pääluokka VIII (B) — Euroopan tietosuojavaltuutettu (C6-0300/2006) [6],

- ottaa huomioon oikaisukirjelmän N:o 2/2007 esitykseen Euroopan unionin yleiseksi talousarvioksi varainhoitovuodeksi 2007 (13886/2006 — C6-0341/2006),

- ottaa huomioon oikaisukirjelmän N:o 3/2007 esitykseen Euroopan unionin yleiseksi talousarvioksi varainhoitovuodeksi 2007 (15636/2006 — C6-0443/2006),

- ottaa huomioon 26. lokakuuta 2006 tekemänsä tarkistukset ja muutosehdotukset esitykseen yleiseksi talousarvioksi [7],

- ottaa huomioon neuvoston muutokset parlamentin hyväksymiin yleisen talousarvioesityksen tarkistuksiin ja muutosehdotuksiin (15637/2006 — C6-0442/2006),

- ottaa huomioon neuvoston kanssa 21. marraskuuta 2006 pidetyn neuvottelukokouksen ja sen jälkeen 28. marraskuuta 2006 pidetyn kokouksen tulokset,

- ottaa huomioon neuvoston yhteenvedon tuloksista, joihin se on päätynyt käsitellessään parlamentin hyväksymiä tarkistuksia ja muutosehdotuksia esitykseen yleiseksi talousarvioksi,

- ottaa huomioon työjärjestyksen 69 artiklan ja liitteen IV,

- ottaa huomioon budjettivaliokunnan mietinnön (A6-0451/2006),

A. toteaa noudattaneensa vuoden 2007 talousarviota käsitellessään koko ajan johdonmukaista strategiaa,

B. ottaa huomioon, että tämä strategia perustui kolmeen pilariin, jotka se vahvisti 18. toukokuuta 2006 antamassaan päätöslauselmassa vuoden 2007 talousarviosta (komission kertomus vuosittaisesta toimintastrategiasta) [8] ja jotka ovat politiikan ensisijaisten tavoitteiden asettaminen, vastineen antaminen käytetyille varoille sekä vuosien 2008–2009 arvioinnin valmistelu,

C. ottaa huomioon, että tämä lähestymistapa toi selvästi esiin jatkuvasti etenevän globalisaation suuret haasteet ja mahdollisuudet Euroopan unionille sekä herätti perustavia kysymyksiä siitä, millaisia ovat luonteeltaan EU:n strategiset kumppanuudet eri puolilla maailmaa sijaitsevien kumppanimaiden ja -alueiden kanssa,

D. ottaa huomioon, että tämä selkeä ja johdonmukainen strateginen näkemys toi tuloksia, kun parlamentti neuvotteli neuvoston kanssa parlamentin keskeisistä painopisteistä muun muassa varainhoitoasetuksen suhteen,

E. ottaa huomioon, että parlamentin ensisijaisina pitämissä asioissa — kustannustehokkuudessa, monivuotisen rahoituskehyksen arvioinnin valmistelussa ja varainhoitoasetuksen osalta, saavutettiin tuloksia, jotka tuovat todellista hyötyä Euroopan kansalaisille tehostamalla varojen käyttöä sekä tukevat parlamentin jatkuvia pyrkimyksiä saada EU:n varainkäytöstä myönteinen tarkastuslausuma,

Yleisiä näkökohtia: ensisijaisten tavoitteiden saavuttaminen, kustannustehokkuus, vuosina 2008–2009 toteutettavan arvioinnin valmistelu

Ensisijaisten tavoitteiden saavuttaminen

1. muistuttaa esittäneensä edellä mainitussa vuosittaisesta toimintastrategiasta 18. toukokuuta 2006 antamassaan päätöslauselmassa ja etenkin sen 5 ja 6 kohdassa strategian ja poliittiset painopisteet, jotka koskevat parlamentin lähestymistapaa vuoden 2007 talousarvioon; katsookin päätöslauselman vuosittaisesta toimintastrategiasta vaikuttaneen olennaisesti siihen, että se pystyi vahvistamaan strategiansa talousarviomenettelyn alkuvaiheessa;

2. toteaa saavuttaneensa yleisiin painopisteisiinsä ja keskeisiin kysymyksiin liittyen myönteisiä tuloksia neuvotteluissa, joita se kävi neuvoston kanssa kolmikanta- ja neuvottelumenettelyn aikana ennen talousarvion toista käsittelyä parlamentissa;

3. ei hyväksy sitä, että neuvosto alensi maksujen kokonaistasoa leikkaamalla maksuja sattumanvaraisesti kautta linjan; katsoo, että maksut olisi suunnattava niihin ensisijaisiin ohjelmiin, joissa voidaan varmistaa varojen tehokas käyttö; hyväksyy osana yleistä sopimusta neuvoston kanssa maksujen lopulliseksi tasoksi 115500 miljoonaa euroa, joka vastaa 0,99:ää prosenttia EU:n bruttokansantulosta;

4. palauttaa mieliin maksuja koskevan julistuksensa, jossa muistutettiin, että 17. toukokuuta 2006 tehdyn toimielinten välisen sopimuksen 12 ja 13 kohdassa vahvistettiin absoluuttiset määrät, jotka vastaavat monivuotisessa rahoituskehyksessä hyväksyttyä yleisen talousarvion menojen vuosittaista ylärajaa; toteaa, että sen tähden monivuotisessa rahoituskehyksessä 2007–2013 vahvistettujen vuosittaisten ylärajojen noudattaminen merkitsee vuotuisiin talousarvioihin sisältyvien ei-pakollisten menojen lisäyksen automaattista hyväksyntää; muistuttaa neuvostoa, että Euroopan parlamentin näkemyksen mukaan näiden kohtien noudattamatta jättäminen on toimielinten välisen sopimuksen vastaista;

5. toteaa tässä yhteydessä, että maksumäärärahojen lisäyspyynnöt, joita parlamentin erityisvaliokunnat esittivät vuoden 2007 talousarvion ensimmäisessä käsittelyssä parlamentissa, olivat vaatimattomat, kun otetaan huomioon, että vuoden 2006 aikana on sovittu tärkeimmistä uusista oikeusperustoista, jotka koskevat vuonna 2007 alkavia uusia EU:n rahoitusohjelmia;

6. toteaa, että se on noudattanut maksusitoumusmäärärahojen yleisen tason suhteen erityisvaliokuntiensa varovaista lähestymistapaa eikä ole pyytänyt käyttämään joustovälinettä; asettaa useimpien vuoden 2007 talousarvion kohtien maksusitoumusmäärärahat tasolle, joka vastaa tai on lähellä 17. toukokuuta 2006 tehdyn toimielinten sopimuksen liitteessä I esitettyä enimmäismäärää;

7. päättää palauttaa yhteisen ulko- ja turvallisuuspolitiikan (YUTP) maksusitoumusmäärärahat vuonna 2007 alustavassa talousarvioesityksessä (ATE) esitetylle tasolle eli 159200000euroon mutta edellyttää neuvoston noudattavan 17. toukokuuta 2006 tehdyn toimielinten sopimuksen henkeä ja kirjainta yhteisen ulko- ja turvallisuuspolitiikan menojen suhteen, kuten puheenjohtajien Brokin ja Lewandowskin ja Suomen ministeri Wideroosin välisessä kirjeenvaihdossa vahvistettiin;

Kustannustehokkuus

8. korostaa, että kustannustehokkuutta korostava lähestymistapa on ollut jotain aivan uutta vuoden 2007 talousarviomenettelyssä ja että lähestymistavan avulla voidaan parantaa EU:n ohjelmien arviointia ja talousarvion toteuttamisen valvontaa parlamentin painopisteiden ja sille toimielimenä kuuluvan toimivallan mukaisesti; panee merkille komission kanssa sovitun yhteisen lausuman talousarvion moitteettomasta toteuttamisesta ja korostaa, että tämän toimintatavan yleisenä tavoitteena on tarjota Euroopan kansalaisten rahoille enemmän vastinetta ja vastata EU:n kohtaamiin haasteisiin kohdentamalla varat mahdollisimman hyvin (ks. liitteenä oleva lausuma);

9. palauttaa mieliin päätöksensä ottaa 30 prosenttia määrärahoista eli yhteensä yli 500 miljoonaa euroa varaukseen melkein 40 budjettikohdasta, joiden toteutuksen laatu ja toteutusaste on käytettävissä olevien tietolähteiden perusteellisen tarkastelun perusteella herättänyt parlamentissa merkittävää huolta; panee tyytyväisenä merkille komission rakentavan vastauksen ehtoihin, jotka parlamentti asetti budjettitarkistuksissaan näiden varausten vapauttamiselle; päättää säilyttää kahta budjettikohtaa koskevan 8900000euron varauksen komission marraskuun alussa lähettämän perinteisen toteutettavuutta koskevan kirjeen liitteessä esitetyn vastauksen johdosta; päättää seurata myös vuoden 2007 aikana tarkasti näiden kohtien määrärahojen käytön laatua ja toteutustasoa kustannustehokkuuden parantamista koskevan lausuman mukaisesti;

10. pitää rahoituksen suunnittelusta ja talousarviosta vastaavan komission jäsenen ja komission pääsihteerin kanssa 15. marraskuuta 2006 pidettyä kokousta myönteisenä, sillä se on vahva osoitus komission sitoutumisesta kustannustehokkuutta korostavaan lähestymistapaan; toteaa, että parlamentin budjettivaliokunta järjestää vuoden 2007 alkupuoliskolla kuulemisen kustannustehokkuutta korostavan lähestymistavan kehittämisestä edelleen;

11. palauttaa mieliin, että parlamentti asettaa huomattavasti painoa myönteisen tarkastuslausuman saamiselle yhteistyössä hallinnoituja varojen osalta; korostaa aikomustaan varmistaa, että 17. toukokuuta 2006 tehdyn toimielinten sopimuksen mukaisesti jäsenvaltioiden asianomaiset tarkastusviranomaiset laativat arvioinnin siitä, missä määrin hallinnointi- ja valvontajärjestelmät ovat yhteisön lainsäädännön mukaisia; toistaa, että jäsenvaltioiden olisi siksi sitouduttava laatimaan asianmukaisella kansallisella tasolla vuotuinen yhteenveto saatavilla olevista tarkastuksista ja ilmoituksista; pitää myönteisenä, että yhdessä jäsenvaltiossa on äskettäin päätetty konsolidoida kaikki erilliset tilit, joiden kautta käytetään yhteisesti hallinnoituja EU:n varoja, jotta luvut voidaan myöhemmin tarkastaa; katsoo, että EU:n tilien tarkastamista tilintarkastustuomioistuimessa voidaan osaltaan parantaa tarkastelemalla uudelleen metodeja, joita tilintarkastustuomioistuin käyttää arvioidessaan EU:n varainhoitosääntöjen noudattamista, käyttäen apuna vertaisarviointia muiden vastaavien instituutioiden kanssa; panee yllättyneenä merkille, ettei tällaista vertaisarviointia ole vielä saatu tehtyä; pyytää suorittamaan arvioinnin 31. heinäkuuta 2007 mennessä;

12. panee merkille yhteiset lausumat, joissa parlamentti, neuvosto ja komissio sopivat kolmen uuden erillisviraston (kemikaaliviraston, tasa-arvoinstituutin ja perusoikeusviraston) rahoituksesta ja rahoitussuunnitelmasta 17. toukokuuta 2006 tehdyn toimielinten sopimuksen puitteissa; päättää olemassa olevien virastojen osalta palauttaa alustavan talousarvioesityksen määrärahat mutta ottaa ohjeellisen määrän ylittävän osuuden varaukseen odotettaessa myönteistä arviota siitä, miten virastojen toiminta on vastannut niiden lopullista työohjelmaa; toteaa, että arviot pitäisi saada valmiiksi virastojen johtajien kokouksessa keväällä 2007;

Vuosien 2008–2009 arvioinnin valmistelu

13. toistaa huolensa siitä, että Euroopan unionin olisi kehitettävä ennakoivampi strategia, jotta se voi paneutua jatkuvasti etenevän globalisaation mahdollisuuksiin ja haasteisiin; katsoo, että EU:n lähestymistapaa kumppanuuksiin kolmansien maiden ja alueiden kanssa on tarpeen arvioida tässä yhteydessä uudelleen ja että termi "strateginen" olisi varattava vain EU:n kaikkein tärkeimmille kumppanuuksille, kuten transatlanttiselle kumppanuudelle Amerikan yhdysvaltojen kanssa;

14. vahvistaa, että politiikan haasteita ja rahoitusmahdollisuuksia laajentuneessa unionissa 2007–2013 käsittelevän väliaikaisen valiokunnan valmistelema poliittinen arvio sekä parlamentin 8. kesäkuuta 2005 asiasta hyväksymä päätöslauselma [9] ovat perusta toimielinten välisen sopimuksen uudelleentarkastelulle ja siihen mahdollisesti tehtäville muutoksille; toteaa, että lisäksi on arvioitava monivuotisten ohjelmien uuden sukupolven ja välineiden tehokkuutta ja täytäntöönpanoa;

15. toteaa, että parlamentin hyväksymät Kiinan ja Intian kanssa tehtävän liiketoiminnan ja tiedettä koskevan vaihdon valmistelutoimet on tarkoitettu merkiksi siitä, että parlamentti pitää tärkeänä yhteistyön lujittamista näiden nopeasti kehittyvien maiden kanssa;

16. katsoo, että komission olisi tuotava avoimemmin esiin, mitä hyötyjä ja haittoja on työskentelystä kansalaisjärjestöjen kanssa EU:n kehitysapua annettaessa; suosittelee tässä valossa, että kansalaisjärjestöjen toiminnasta olisi toteutettava kustannus-hyötyanalyysi; aikoo tutkia tarkemmin mahdollisuutta antaa tulevaisuudessa suurempi osa EU:n kehitysavusta mikroluottoina;

17. katsoo, että komission olisi tarkasteltava uudelleen EU:n strategisten kumppanuuksien luonnetta kertomuksessa, jonka sen on esitettävä 30. huhtikuuta 2007 mennessä, ja määriteltävä erityisesti sanan "strateginen" merkitys, ja pitää tätä vain yhtenä esimerkkinä siitä, että Euroopan unionin on laajemminkin tarpeen vahvistaa yleiset poliittiset painopisteensä siten, että ne voidaan välittää tehokkaasti Euroopan kansalaisille; toteaa, että poliittisten painopisteiden on oltava selkeitä, jotta niihin voidaan osoittaa talousarviovaroja; korostaa vahvistaneensa politiikan painopisteensä vuoden 2007 talousarviota koskevan menettelyn alkuvaiheessa ja kehittäneensä näin toimivan strategian vuoden 2007 talousarviota varten;

18. katsoo näin ollen, että parlamentin olisi kehitettävä edelleen vuoden 2007 talousarviomenettelyssä noudattamaansa lähestymistapaa, jonka mukaan se asettaa ensisijaisia tavoitteita, muun muassa järjestämällä sarjan kuulemisia eri politiikanaloja koskevista aiheista, jotta se voi määritellä keskipitkän aikavälin poliittiset painopisteensä; katsoo, että tämän olisi vuosittaisesta toimintastrategiasta 18. toukokuuta 2006 annetun päätöslauselman 38–40 kohdan mukaisesti myötävaikutettava siihen, että parlamentti voi kehittää strategian vuosien 2008–2009 arviointia varten;

Horisontaaliset näkökohdat ja monivuotisen rahoituskehyksen otsakkeiden keskeiset osa-alueet

Horisontaaliset näkökohdat

19. panee merkille, että uusien pilottihankkeiden ja valmistelutoimien enimmäismääriä nostettiin 17. toukokuuta 2006 tehdyssä toimielinten sopimuksessa, ja korostaa, että parlamentti pystyy näiden hankkeiden avulla tuomaan esiin unionin politiikan kehittämisen kannalta ensisijaisia aloja; päättää siksi ehdottaa joitakin uusia hankkeita, jotka vastaavat laajasti ottaen vuosittaisesta toimintastrategiasta 18. toukokuuta 2006 annetun päätöslauselman 6 kohdassa vahvistettuja ensisijaisia tavoitteita;

20. panee merkille komission oikaisukirjelmän N:o 3/2007 hyväksymisen sekä eräät komission oikaisukirjelmässä N:o 2/2007 esitetyt seikat, kuten määräykset Herkules II -ohjelmaan ja Euroopan globalisaatiorahastoon liittyvästä luokituksesta; ei hyväksy muita oikaisukirjelmässä N:o 2/2007 esitettyjä seikkoja ja päättää ottaa asianmukaiset määrärahat ja budjettinimikkeistön talousarvioon ulkosuhdepoliittisten painopisteidensä mukaisesti;

21. pitää myönteisenä, että vuodeksi 2007 Euroopan globalisaatiorahastolle budjetoitujen 500 miljoonan euron käyttöönotosta päästiin sopimukseen; korostaa, että rahaston budjetointia varten hyväksytty menettely vastaa edelleen 17. toukokuuta 2006 tehdyn toimielinten sopimuksen 28 kohdan määräyksiä, ja vahvistaa näkemyksensä, että sopimuksen mukaisesti Euroopan globalisaatiorahaston rahoituslähteitä käytetään vuonna N siinä järjestyksessä kuin liikkumavaroja ja peruutettuja sitoumuksia koskevat tiedot tulevat saataville, toisin sanoen ensiksi käytetään peruutetut maksusitoumusmäärärahat vuodelta N - 2, toiseksi vuodelta N – 1 käytettävissä oleva liikkumavara ja kolmanneksi peruutetut maksusitoumusmäärärahat vuodelta N – 1; pitää myönteisenä komission kantaa tähän asiaan, jonka se ilmaisi rahoituksen suunnittelusta ja talousarviosta vastaavan komission jäsenen Euroopan parlamentin puhemiehelle 17. marraskuuta 2006 lähettämässä kirjeessä;

Toimielinten sopimuksen otsakkeiden mukaan esitetyt pääkohdat

Otsake 1a — Kasvua ja työllisyyttä edistävä kilpailu

22. vahvistaa jo vuosittaisesta toimintastrategiasta 18. toukokuuta 2006 antamassaan päätöslauselmassa ilmaisemansa luottamuksen siihen, että tietoon, ammattitaitoon, tutkimukseen ja kehitykseen, innovointiin ja tietoyhteiskunnan teknologioihin liittyvät alat sekä kestävä liikenne- ja energiapolitiikka muodostavat terveen ja nykyaikaisen talouden perustan ja ovat välttämättömiä uusien työpaikkojen syntymisen kannalta; on näin ollen päättänyt hylätä neuvoston noudattaman leikkauslinjan eräiden sellaisten tärkeiden budjettikohtien osalta, joiden tavoitteena on lisätä EU:n talouden kilpailukykyä; on päättänyt lisätä Lissabonin toimintaohjelmaan liittyvien ensisijaisten ohjelmien, kuten kilpailukykyä ja innovaatiota koskevan ohjelman ja Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013), maksumäärärahoja, muttei kuitenkaan niin paljon kuin ensimmäisessä käsittelyssään;

23. on vakuuttunut, että EU:n kilpailukyvyn kasvattamisella on olennainen merkitys EU:n pyrkiessä vastaamaan globalisaation asettamiin haasteisiin; pitää näin ollen otsakkeeseen 1a tehtyjä määrärahalisäyksiä selvänä signaalina siitä suunnasta, johon EU:n menoja olisi tulevina vuosina johdettava; palauttaa mieliin tarpeen antaa riittävästi julkista rahoitusta sellaisten edellytysten luomiseksi, että Euroopan investointipankin yhteisrahoituksesta saadaan odotettu käynnistysvaikutus; odottaa malttamattomana komission ja neuvoston ehdotuksia tästä aiheesta; korostaa, että pitkäaikaisen merkityn pääoman lisääminen olisi suotavaa Euroopan investointirahaston kannalta sekä uusien mandaattien käyttöönoton tueksi (mukaan lukien kilpailukykyä ja innovaatiota koskeva ohjelma) vuonna 2007 että uusien teknologiasiirtohankkeiden rahoittamiseksi, kuten parlamentti, neuvosto ja komissio ovat toivoneet;

24. korostaa Galileo-ohjelman teknologista ja taloudellista merkitystä; palauttaa komission mieleen, että kyseinen ohjelma on koko ajanjaksolla katsottuna alirahoitettu uudessa monivuotisessa rahoituskehyksessä, ja pyytää komissiota etsimään pikaisesti toimivan ja kestävän ratkaisun, jolla ohjelman menestys voidaan varmistaa;

Otsake 1b — Kasvua ja työllisyyttä edistävä koheesio

25. panee merkille, että rakenne- ja koheesiorahastoille tarkoitetut määrärahat ovat vuosien 2007–2013 rahoituskehyskaudella huomattavasti odotettua alhaisemmat pääasiassa joulukuun 2005 Eurooppa-neuvoston päätelmien seurauksena; katsoo näin ollen, että olisi palautettava alustavassa talousarvioesityksessä esitetyt määrärahat; korostaa, että on tärkeää luoda ja hyväksyä mahdollisimman pian kansallisia ohjelmia nyt, kun uusi toimielinten välinen sopimus on saatu aikaan; korostaa koheesion merkitystä yhtenä EU:n politiikan painopisteistä; liittymistä valmistelevan tuen osalta pyytää komissiota esittämään siirtopyynnön tai lisätalousarvion vuoden 2007 kuluessa, jos vuoden 2007 talousarviossa arvioidut määrät ovat riittämättömät;

Otsake 2 — Luonnonvarojen suojelu ja hallinta

26. panee merkille, että vuosi 2007 on yhteisen maatalouspolitiikan (YMP) viimeisimmän uudistuksen ensimmäinen täysi täytäntöönpanovuosi; ei hyväksy neuvoston toisessa käsittelyssään pakollisiin menoihin hyväksymiä leikkauksia; ei hyväksy komission oikaisukirjelmässään N:o 2/2007 esittämää ehdotusta luokitella useita maatalouden alan budjettikohtia uudelleen siten, että ne siirretään ei-pakollisista pakollisiin menoihin;

27. pahoittelee sitä, että maaseudun talouden merkittävistä rakenneuudistus-, nykyaikaistamis- ja monipuolistamistarpeista huolimatta maaseudun kehittämiseen myönnettävät varat tulevat reaalisesti katsoen pienenemään; katsoo, että varojen vapaaehtoinen siirtäminen suorasta maataloustuesta (yhteisen maatalouspolitiikan "ensimmäinen pilari") maaseudun kehittämiseen ei ole oikea keino tilanteen parantamiseksi; suhtautuu tässä yhteydessä erittäin varauksellisesti komission tämänhetkiseen vapaaehtoista mukauttamista koskevaan ehdotukseen, jonka mukaan jopa 20 prosenttia suorasta maataloustuesta siirrettäisiin maaseudun kehittämiseen; kehottaa komissiota suorittamaan vaikutustenarvioinnin paremmasta lainsäädännöstä 16. joulukuuta 2003 tehdyn Euroopan parlamentin, neuvoston ja komission välisen toimielinten sopimuksen [10] mukaisesti; toistaa pidättävänsä edelleen oikeuden ilmaista kantansa vapaaehtoiseen mukauttamiseen myöhemmin ja katsoo, että olisi hyödyllistä arvioida tätä asiaa yhdessä yhteisrahoituksen kanssa vuosien 2008–2009 tarkistuksen yhteydessä 17. toukokuuta 2006 tehtyyn toimielinten sopimukseen sisältyvän julistuksen N:o 9 mukaisesti;

28. on pettynyt siihen, että vaikka määrärahoja tarvittaisiin huomattavasti tapetun rokotteen kehittämiseen bluetongue-virusta varten, neuvosto kieltäytyi hyväksymästä tätä parlamentin aloitetta toisessa käsittelyssään; pitää kuitenkin myönteisenä komission toteutettavuutta koskevassa kirjeessä tekemää ehdotusta siitä, että uuden rokotteen kehittäminen bluetongue-virusta varten sisällytettäisiin liittymistä valmistelevan tukivälineen puitteissa toteutettavien hankkeiden tutkimusbudjettiin; korostaa, että etusijalle olisi asetettava viruksen eri tyyppeihin tehoavan multivalentin rokotteen kehittäminen;

29. tukee ja pitää myönteisenä parlamentin, neuvoston ja komission sopimaa yhteistä lausumaa Life+ -ohjelman väliaikaisesta rahoituksesta siinä tapauksessa, että vuoden 2007 alun ja säädöksen lopullisen hyväksymisen väliin jää lainsäädännöllinen tyhjiö;

Otsake 3a — Vapaus, turvallisuus ja oikeus

30. huomauttaa, että vapauteen, turvallisuuteen ja oikeuteen perustuva alue, erityisesti perusoikeuksien edistäminen, yhteisen turvapaikka- ja maahanmuuttopolitiikan määrittely sekä terrorismin ja järjestäytyneen rikollisuuden torjunta, on yksi unionin keskeisistä painopisteistä;

31. katsoo, että unionin ulkorajojen integroitu hallinto on yksi niistä tavoitteista, joihin tällä hetkellä tarvitaan kiireellisesti tukea; palauttaa näin ollen Frontex-viraston maksusitoumusmäärärahat alustavan talousarvioesityksen tasolle mutta ottaa osan varoista varaukseen erillisvirastoja koskevan yleisen lähestymistavan mukaisesti;

Otsake 3b — Kansalaisuus

32. muistuttaa, että kulttuurin, kasvatuksen, koulutuksen ja nuorison alalla toteutettava toissijaisuusperiaate on tärkeä, ja katsoo, että mielipiteiden monimuotoisuuden kunnioittaminen on ensimmäinen edellytys tehokkaalle viestintäpolitiikalle, jolla EU tuodaan lähemmäs kansalaisia; katsoo, että uusia viestintävälineitä voitaisiin käyttää vielä paremmin hyödyksi pyrittäessä kokoamaan Euroopan poliittisia päättäjiä kaikista eri poliittisista suunnista yhteen jakamaan ajatuksia; pitää tässä yhteydessä myönteisenä Euronews-lähetysten hyvää kehitystä; pyytää komissiota tukemaan Euronewsin lähettämistä arabiankielisenä, jotta sekä EU:n arabiankieliset kansalaiset että Välimeren alueen arabiankielisten maiden kansalaiset voidaan tavoittaa paremmin ja jotta heille voidaan tiedottaa Euroopan unionin tavoitteista; kehottaa komissiota tekemään paremmin selkoa kansanvaltaa, kuuntelemista ja keskustelua koskevan K-suunnitelman talousarviovaikutuksista ja toimista, joita sen yhteydessä on tarkoitus toteuttaa; pyytää komissiota julkaisemaan Internetissä tukien jaon yksityiskohdat (määrät ja saajat) kaikista toimista;

33. korostaa pitävänsä tärkeänä tehokasta EU:n viestintästrategiaa ja etenkin sitä, että varmistetaan, että verkon tarjoamia välineitä voidaan käyttää mahdollisimman laajasti helpottamaan tietoihin ja ideoihin liittyvien kytkösten kehittämistä eurooppalaisten mielipidevaikuttajien ja sidosryhmien välille; panee tässä yhteydessä merkille kokeiluluonteisia tietoverkkoja koskevan pilottihankkeen, jolla pyritään parantamaan poliittisten päättäjien välistä tiedonkulkua myös Euroopan parlamentin ja kansallisten parlamenttien jäsenten välillä; katsoo, että tämän aloitteen pohjana olisi käytettävä unionin nykyisiä www-portaaleja siten, että tuodaan lisäarvoa tällä alalla jo toteutettaviin erityistoimiin;

34. kehottaa komissiota teettämään selvityksen niiden Kyproksen pohjoisosassa sijaitsevien kirkkojen tilasta, joita on häpäisty, jotka on muunnettu moskeijoiksi ja joita on vahingoitettu sen jälkeen, kun Turkin armeija otti alueen haltuunsa vuonna 1974, sekä niiden arvioiduista restaurointikustannuksista Kyproksen pohjoisosan uskonnollisen perinnön suojelusta ja säilyttämisestä annetun kannanoton [11] mukaisesti;

35. pitää kyseenalaisena komission noudattaman tiedotuspolitiikan laatua; pyytää komissiota vahvistamaan virallisesti halukkuutensa edustaa kaikkia toimielimiä ja niiden kunkin toimivaltaa asianmukaisesti;

Otsake 4 — EU maailmanlaajuisena toimijana

36. katsoo, että EU:n olisi huolehdittava siitä, että sillä on käytössään riittävät resurssit voidakseen täyttää roolinsa "maailmanlaajuisena toimijana" omia arvojaan kunnioittaen; esittää alustavan talousarvioesityksen määrien palauttamista useisiin budjettikohtiin ja lisää maksu- ja sitoumusmäärärahoja vielä alustavan talousarvioesityksenkin määristä joillakin aloilla antaakseen sysäyksen yhteisön ohjelmien kautta toteutettaville EU:n toimille ulkopolitiikan, kehitysyhteistyön ja humanitaarisen avun aloilla sekä asioissa, jotka liittyvät tärkeiden kehittyvien kansantalouksien kanssa harjoitettavaan liiketoimintaan ja tiedettä koskeviin vaihtoihin;

37. korostaa avoimuuden merkitystä käytettäessä Irakille kahden erityisrahaston kautta myönnettyjä varoja ja muistuttaa, että on seurattava tarkasti Irakin kykyä hyödyntää rahoitusta; pyytää näin ollen komissiota tiedottamaan säännöllisesti EU:n rahoittamista hankkeista ja siitä, kuinka hyvin kyseiselle maalle kohdennetut varat on pystytty hyödyntämään;

38. panee merkille, että EU:n ulkoisten toimien uusi oikeudellinen kehys edellyttää myös uutta talousarviorakennetta; pitää yleisesti ottaen myönteisenä välineiden yksinkertaistamista ja samassa yhteydessä ehdotettua uutta budjettinimikkeistöä; panee tyytyväisenä merkille myös erillisen ihmisoikeuksia ja demokratiaa koskevan välineen, joka edellyttää alustavan talousarvioesityksen nimikkeistön muuttamista; ei kuitenkaan voi hyväksyä, että eräät ehdotetuista muutoksista heikentävät aloja ja/tai alueita ja maita koskevien asioiden avoimuutta; on päättänyt tässä suhteessa tarvittavista muutoksista; pyytää komissiota toimittamaan myös toimintokohtaisen ja hakijamaakohtaisen erittelyn sekä avoimuuden lisäämiseksi vastaavan nimikkeistön kaikissa asianomaisissa budjettikohdissa; kehottaa lisäksi komissiota laatimaan budjettivallan käyttäjälle säännöllisin väliajoin seurantakertomuksen sekä kahden uuden jäsenvaltion että liittymistä valmistelevien maiden edistymisestä;

39. palauttaa yhteisen ulko- ja turvallisuuspolitiikan määrärahat komission alustavan talousarvioesityksen ja neuvoston talousarvioesityksen tasolle; korostaa edellyttävänsä, että neuvosto noudattaa 17. toukokuuta 2006 tehdyn toimielinten sopimuksen henkeä ja kirjainta yhteisen ulko- ja turvallisuuspolitiikan menojen suhteen, kuten puheenjohtajien Brokin ja Lewandowskin ja ministeri Wideroosin välisessä kirjeenvaihdossa vahvistettiin;

40. toteaa, että vuoden 2007 talousarvion parlamentin toisessa käsittelyssä otsakkeeseen 4 ei jää liikkumavaraa ja että maksusitoumusten lisääminen vuoden 2007 aikana lisätalousarvioiden avulla edellyttäisi siksi joustovälineen käyttöönottoa; odottaa neuvoston tiedottavan sille ennakolta kattavasti ja ensisijaisesti tulevan Kosovo-operaation määrärahatarpeista;

Otsake 5 — Hallinto

41. panee merkille, että neuvoston alun perin ehdottamia EU:n toimielinten henkilöstömäärän leikkauksia ei toteuteta vuoden 2007 talousarviossa; tukee neuvoston kanssa annettua yhteistä lausumaa palvelukseen ottamisesta vuosien 2004 ja 2007 laajentumisen johdosta; pitää myönteisenä komission sitoumusta toteuttaa 30. huhtikuuta 2007 mennessä kattava kartoitus, jossa annetaan väliarviointi sen henkilöstötarpeista sekä yksityiskohtainen selonteko sen tuki- ja koordinointitehtäviä hoitavasta henkilöstöstä kaikilla työskentelypaikkakunnilla;

42. päättää vapauttaa määrärahat, jotka se otti ensimmäisessä käsittelyssään varaukseen komission henkilöstöresursseja varten, saatuaan komission puheenjohtajalta kirjeen, jossa parlamentin neljään varauksen vapauttamisen ehtona olleeseen pyyntöön suostuttiin ehdoitta; toivoo, että parlamentin pyytämän kartoituksen yhteydessä käydään strategista keskustelua EU:n toimielinten henkilöstöstä vuonna 2007;

Vuoden 2007 talousarvion muut pääluokat

43. panee merkille, että laajentumismenoja lukuun ottamatta muiden pääluokkien määrärahat nousivat vuoden 2007 talousarviossa ainoastaan 1,7 prosenttia vuoden 2006 talousarviosta; huomauttaa, että tämä kasvu on vain marginaalinen ja heijastaa inflaatiokorotusta ja toimielinten erityisten painopistealojen kustannuksia ja että todellisuudessa kasvu on huomattavasti alustavassa talousarvioesityksessä esitettyjä pyyntöjä alhaisempi; päättää pitää kiinni ensimmäisen käsittelyn kannastaan palauttamalla 10630000euroa neuvoston 28280000euron vähennyksistä;

44. toistaa uskovansa, että budjettikurin noudattaminen kaikissa meneillään olevissa toimissa varmistaa tehokkaamman budjetoinnin ja heijastaa toimielinten todellisia nykyisiä tarpeita ja ensisijaisia tavoitteita; myöntää kuitenkin samalla, että toimielimet tarvitsevat riittävät välineet toimiakseen ja työskennelläkseen tarpeeksi tehokkaasti ja varmistaakseen siten, että niiden erilaiset tavoitteet voidaan todella saavuttaa; pitää siksi valitettavana neuvoston päätöstä olla kelpuuttamatta parlamentin ensimmäisessä käsittelyssä hyväksymää talousarviota muita pääluokkia varten;

45. pyytää toimielimiä toimittamaan vuosittain 1. syyskuuta mennessä aikaisempaa enemmän tietoja sisältäviä selvityksiä toiminnastaan ja tuloksistaan; korostaa, että näissä toimintaselvityksissä on annettava enemmän ja selkeämmin tietoa siitä, kuinka varojen käytössä on onnistuttu, ja niissä on myös perusteltava talousarviomäärärahojen käyttö; toteaa, että tällä tavoin budjettivallan käyttäjä voisi valvoa, miten ja missä kohteissa määrärahojen lisääminen kasvattaa toimielinten tehokkuutta;

46. toistaa pitävänsä tärkeänä toimielinten välistä yhteistyötä, joka kiistämättä voi hyödyttää siihen osallistuvia toimielimiä; katsoo tässä mielessä, että Euroopan talous- ja sosiaalikomitean ja alueiden komitean yhteinen hallintorakenne on tehokas ja dynaaminen tapa välttää päällekkäisyyksiä, vähentää kustannuksia ja kasvattaa joukkuehenkeä tinkimättä palvelun laadusta ja tehokkuudesta; kehottaa komiteoita tarkastelemaan — viimeistään heinäkuussa 2007 — yhteistyötään jakamisperiaatteen valossa ja erityisesti toteuttamaan tarvittavat toimet varmistaakseen, että kummankin toimielimen tarpeet täyttyvät ja yhteisen rakenteen hallinto on tasapuolisempaa; suosittaa tekemään arvion Euroopan talous- ja sosiaalikomitean ja alueiden komitean tehtävistä ja toiminnasta kesäkuun 2007 loppuun mennessä;

*

* *

47. kehottaa puhemiestä julistamaan talousarvion lopullisesti vahvistetuksi ja huolehtimaan sen julkaisemisesta Euroopan unionin virallisessa lehdessä;

48. kehottaa puhemiestä välittämään tämän päätöslauselman sekä sen liitteenä olevat lausumat neuvostolle, komissiolle, Euroopan yhteisöjen tuomioistuimelle, tilintarkastustuomioistuimelle, Euroopan talous- ja sosiaalikomitealle, alueiden komitealle, Euroopan oikeusasiamiehelle ja Euroopan tietosuojavaltuutetulle sekä muille asianomaisille toimielimille ja elimille.

[1] EYVL L 253, 7.10.2000, s. 42.

[2] EYVL L 248, 16.9.2002, s. 1.

[3] EUVL C 139, 14.6.2006, s. 1.

[4] EYVL C 172, 18.6.1999, s. 1, sopimus sellaisena kuin se on viimeksi muutettuna Euroopan parlamentin ja neuvoston päätöksellä 2005/708/EY (EUVL L 269, 14.10.2005, s. 24).

[5] Hyväksytyt tekstit, P6_TA(2006)0451.

[6] Hyväksytyt tekstit, P6_TA(2006)0452.

[7] Kyseisenä päivänä hyväksytyt tekstit, Liite.

[8] Hyväksytyt tekstit, P6_TA(2006)0221.

[9] EUVL C 124 E, 25.5.2006, s. 373.

[10] EUVL C 321, 31.12.2003, s. 1.

[11] Hyväksytyt tekstit 5.9.2006, P6_TA(2006)0335.

--------------------------------------------------

20061223

LIITE

Yhteinen lausuma vuoden 2007 talousarvioon sisältyvästä kolmesta uudesta virastosta 17. toukokuuta 2006 tehdyn toimielinten välisen sopimuksen 47 kohdan mukaisesti

Alustavassa talousarvioesityksessä vuodelle 2007 esitetään seuraavan kolmen uuden viraston rahoittamista:

- Euroopan kemikaalivirasto

- Euroopan tasa-arvoinstituutti

- Euroopan unionin perusoikeusvirasto.

Euroopan parlamentti, neuvosto ja komissio ottavat huomioon kolmea uutta virastoa koskevan ensimmäisen kokemuksen kehittääkseen edelleen toimielinten välisen sopimuksen 47 kohdassa mainittua menettelyä laatiessaan ehdotuksia uusien virastojen perustamiseksi.

Yhteinen lausuma Euroopan kemikaaliviraston rahoittamisesta

Komissio esitti toukokuussa 2006 ensimmäisen rahoitussuunnitelman vuosille 2007–2013 talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten välisen sopimuksen 46 kohdan mukaisesti.

Komission 7. marraskuuta 2006 toimittamien tietojen pohjalta Euroopan parlamentti ja neuvosto ilmoittavat, että Euroopan kemikaaliviraston rahoittaminen voidaan varmistaa otsakkeen 1 a vuosille 2007–2013 sovitun menokaton puitteissa.

Euroopan parlamentti ja neuvosto ilmoittavat lisäksi, että Euroopan kemikaaliviraston oikeusperustaa koskevat muutokset aiheuttavat 113600000euron lisäkustannukset vuosina 2008 ja 2009 vuosien 2007–2013 monivuotisia rahoituskehyksiä koskevaan otsakkeeseen 1 a komission toukokuussa 2006 esittämään rahoitussuunnitelmaan verrattuna ja ottamatta huomioon mahdollisia varojen uudelleen kohdentamisia otsakkeen 1 a sisällä.

Jos komissio aikoo, joko viraston pyynnöstä tai ennakoimattomasta tilanteesta johtuen, poiketa viraston rahoittamiseksi kyseisenä kautena alun perin tarpeellisiksi katsotuista määristä, komissio ilmoittaa budjettivallan käyttäjälle aikomuksestaan ja sen vaikutuksista asiaan kuuluvan monivuotisia rahoituskehyksiä koskevan otsakkeen jäljellä olevaan liikkumavaraan ja ilmoittaa, mitä muutoksia se aiheuttaa.

Euroopan tasa-arvoinstituuttia koskeva yhteinen lausuma

Komissio esitti toukokuussa 2006 ensimmäisen rahoitussuunnitelman vuosille 2007–2013 talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten välisen sopimuksen 46 kohdan mukaisesti.

Komission 7. marraskuuta 2006 toimittamien tietojen pohjalta Euroopan parlamentti ja neuvosto ilmoittavat, että Euroopan tasa-arvoinstituutin rahoittaminen voidaan varmistaa otsakkeen 1 a vuosille 2007–2013 sovitun menokaton puitteissa.

Jos komissio aikoo, joko viraston pyynnöstä tai ennakoimattomasta tilanteesta johtuen, poiketa viraston rahoittamiseksi kyseisenä kautena alun perin tarpeellisiksi katsotuista määristä, komissio ilmoittaa budjettivallan käyttäjälle aikomuksestaan ja sen vaikutuksista asiaan kuuluvan monivuotisia rahoituskehyksiä koskevan otsakkeen jäljellä olevaan liikkumavaraan ja ilmoittaa, mitä muutoksia se aiheuttaa.

Euroopan unionin perusoikeusvirastoa koskeva yhteinen lausuma

Komissio esitti toukokuussa 2006 ensimmäisen rahoitussuunnitelman vuosille 2007–2013 talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn toimielinten välisen sopimuksen 46 kohdan mukaisesti.

Komission 7. marraskuuta 2006 toimittamien tietojen pohjalta Euroopan parlamentti ja neuvosto ilmoittavat, että Euroopan tasa-arvoinstituutin rahoittaminen voidaan varmistaa otsakkeen 3 a vuosille 2007–2013 sovitun menokaton puitteissa.

Jos komissio aikoo, joko viraston pyynnöstä tai ennakoimattomasta tilanteesta johtuen, poiketa viraston rahoittamiseksi kyseisenä kautena alun perin tarpeellisiksi katsotuista määristä, komissio ilmoittaa budjettivallan käyttäjälle aikomuksestaan ja sen vaikutuksista asiaan kuuluvan monivuotisia rahoituskehyksiä koskevan otsakkeen jäljellä olevaan liikkumavaraan ja ilmoittaa, mitä muutoksia se aiheuttaa.

Yhteinen lausuma palvelukseen ottamisesta vuosien 2004 ja 2007 laajentumisen johdosta

Euroopan parlamentti ja neuvosto panevat hyvin huolestuneina merkille vuoden 2004 laajentumiseen liittyvän henkilöstönvalinnan ja palvelukseenoton hidastumisen, keskijohdon tointen alhaisen täyttöasteen, väliaikaisten toimihenkilöiden hoitamien vakinaisten toimien suuren osuuden ja asianmukaisten kilpailujen riittämättömän määrän.

Euroopan parlamentti ja neuvosto korostavat, että toimielinten ja erityisesti Euroopan yhteisöjen henkilöstövalintatoimiston EPSO:n olisi tehtävä voitavansa tilanteen korjaamiseksi ja budjettivallan käyttäjän myöntämien toimien täyttämisen nopeuttamiseksi. Tällöin olisi noudatettava henkilöstösääntöjen 27 artiklassa tarkoitettuja perusteita ja saavutettava mahdollisimman laaja maantieteellinen tasapaino mahdollisimman pian.

Euroopan parlamentti ja neuvosto aikovat seurata tiiviisti meneillään olevaa palvelukseenottoprosessia. Tätä varten ne pyytävät kutakin toimielintä ja EPSOa toimittamaan budjettivallan käyttäjälle kahdesti vuodessa tilannetiedot palvelukseen ottamisesta vuosien 2004 ja 2007 laajentumisen johdosta.

Euroopan parlamentti ja neuvosto pyytävät toimielinten pääsihteereitä esittämään tällä alalla saavutetusta edistyksestä selvityksen, joka koskee:

- vuosien 2004–2006 talousarvioissa myönnettyjen toimien täyttämistä tammikuun 2007 loppuun mennessä,

- vuonna 2007 myönnettyjen toimien täyttämistä 15.6.2007 ja 31.10.2007 mennessä.

Yhteinen lausuma Life + -ohjelmasta

Euroopan parlamentti, neuvosto ja komissio palauttavat mieleen budjettiperiaatteen, jonka mukaan merkittävien toimintamenojen toteuttaminen edellyttää, että sitä ennen on annettu perussäädös.

Nämä kolme toimielintä toteavat samalla, että jotkin uudet perussäädökset, joilla on tarkoitus korvata aiemmat perussäädökset, joiden voimassaolo päättyy vuoden 2006 lopussa, saattavat olla varainhoitovuoden 2007 alussa vielä lainsäädäntövallan käyttäjän harkittavina. Jotkin toimet edellyttävät kuitenkin uusia talousarviositoumuksia, jotta voitaisiin välttää säännöstön täytäntöönpanolle ja säilyttämiselle haittaa aiheuttavat häiriöt. Tällainen riski on olemassa niiden tiettyjen toimien osalta, joista kolme toimielintä ovat jo päässeet laajaan poliittiseen yhteisymmärrykseen.

Eritoten parlamentti on ilmaissut vuoden 2007 talousarvioesityksen ensimmäistä käsittelyä koskevassa päätöslauselmassaan olevansa huolissaan erityisesti Life + -ohjelmasta, jolla korvataan sen edeltäjä Life III ja muita asiaankuuluvia toimia. Jos vuoden 2007 alun ja säädöksen lopullisen antamisen välille syntyy lainsäädännöllinen tyhjiö, mainitut kolme toimielintä ovat yhtä mieltä siitä, että määrärahoja voidaan sitoa enintään 15 miljoonaa euroa (vuoden 2007 alustavassa talousarvioesityksessä ehdotetusta Life + -ohjelman 240 miljoonan euron kokonaistalousarviosta) tällaisen välivaiheen ajaksi niitä toimia varten, joilla valmistellaan Life + -ohjelmaan siirtymistä parhaissa mahdollisissa olosuhteissa, jotta voitaisiin varmistaa säännöstön soveltaminen jatkuvin ympäristöalalla toteutettavin toimin. Tällaiset toimet, joiden jatkaminen on olennaisen tärkeää säännöstön jatkuvuuden varmistamiseksi, liittyvät erityisesti EU:n ympäristölainsäädännön valvomisessa käytettäviin tietojärjestelmiin, päästökauppajärjestelmän rekistereihin, tieteelliseen ja ulkopuoliseen asiantuntemukseen, jota käytetään komission ehdotusten valmistelussa kun komissiota sitovat määräajat, sekä tiedotus- ja valistustoimiin.

Euroopan parlamentin ja komission yhteinen lausuma talousarvion moitteettomasta toteuttamisesta

Euroopan parlamentti ja komissio korostavat talousarviomenettelyn yhteydessä, että EU:n talousarviomäärärahojen kustannustehokkuutta on parannettava ja että tämä on tehtävä pysyvästi. Tarkoituksena on arvioida ja mitata kunkin EU:n ohjelman määrällisiä ja laadullisia näkökohtia.

Tässä yhteydessä vuotuiseen talousarviomenettelyyn osallistuvien toimielinten olisi kannettava ensisijaisesti huolta EU:n ohjelmien arvioinnista.

Euroopan parlamentti ja komissio muistuttavat, että toimintoperusteisen johtamisen tavoitteena on tarjota yhtenäinen katsaus eri toimintalohkojen tuloksiin ja kustannuksiin ottaen huomioon sekä toimintaan että hallintoon liittyvät voimavarat.

Euroopan parlamentti ja komissio ovat sopineet toteuttavansa tarvittavat toimet parantaakseen talousarvion toteuttamisen valvontaa ottamalla tammikuussa 2007 käyttöön kaikkia käytettävissä olevia tietoja hyödyntävän menettelyn. Menettelyssä ovat mukana Euroopan parlamentin kaikki valiokunnat. Euroopan parlamentti sitoutuu käyttämään siirtoja ja lisätalousarvioita paremmin välineinä, joilla talousarvion toteuttamista valvotaan vuoden aikana parlamentin painopisteiden ja sen institutionaalisten oikeuksien nojalla.

Kyseisen menettelyn tuloksista keskustellaan 17. toukokuuta 2006 tehdyn toimielinten välisen sopimuksen liitteessä II tarkoitetuissa kolmikantaneuvotteluissa.

Tavoitteena on tarjota EU:n talousarviosta rahoitetuilla toimilla Euroopan kansalaisten rahoille enemmän vastinetta ja vastata Euroopan unionin kohtaamiin haasteisiin kohdentamalla varat mahdollisimman hyvin.

Euroopan parlamentin julistus maksuja koskevasta talousarvion kurinalaisuudesta

Euroopan parlamentti palauttaa mieleen, että 17. toukokuuta 2006 tehdyn toimielinten välisen sopimuksen 12 ja 13 kohdassa vahvistettiin absoluuttiset määrät, jotka vastaavat monivuotisessa rahoituskehyksessä hyväksyttyä yleisen talousarvion menojen vuosittaista ylärajaa.

Sen tähden monivuotisessa rahoituskehyksessä 2007–2013 vahvistettujen vuosittaisten ylärajojen noudattaminen merkitsee vuotuisiin talousarvioihin sisältyvien ei-pakollisten menojen lisäyksen automaattista hyväksymistä.

Euroopan parlamentin näkemyksen mukaan toimielinten välisen sopimuksen 12 ja 13 kohdan noudattamatta jättäminen on toimielinten välisen sopimuksen vastaista.

Euroopan parlamentti sitoutuu panemaan toimielinten välisen sopimuksen 12 ja 13 kohdan määräykset täytäntöön osana talousarviota koskevaa kurinalaisuutta koko monivuotisen rahoituskehyksen voimassaoloajan.

--------------------------------------------------